Versindaba » Blog Archive Karen Kuhn. Binne Afwesigheid : Versindaba
Karen Kuhn. Binne Afwesigheid
Op 26 Januarie besoek ek en my pa die dorpie Oświęcim (Auschwitz) in die suide van Pole, waar ons na Auschwitz I en Auschwitz-Birkenau konsentrasiekampe toe gaan. Presies 'n dag voor die kampe op 27 Januarie 1945, 68 jaar later bevry is.
Ongeveer 1.1 miljoen mense het in hierdie twee kampe gesterf, hetsy in die gaskamers, van hongerte, siektes, koue, marteling of mediese eksperimente.
Maar na al die films, boeke, dokumentêre en maande in Pole, is daar niks wat 'n mens kan voorberei op dié besoek nie.
Met die temperatuur wat gedaal het tot -19 grade was dit ietwat warmer as die winter van 1945.
Die besef van die afwesigheid van warmte
Magdalena Klein, gebore in 1920 was die jongste kind van 'n Joodse familie van Noordwes Roemenië. Saam met haar familie is sy met geweld verwyder na 'n Joodse ghetto in Oradea, Roemenië en is later na Auschwitz-Birkenau gedeporteer.
Die besef van die afwesigheid van veiligheid
Pearls and Lace is 'n bundel wat saamgestel is uit 'n keur verse uit Klein se dagboek en vertaal is uit Hongaars deur haar niggie Susan Simpson Geroe.
Die besef van die afwesigheid van lig
Die gedigte lewer getuienis van die sterk paradoks tussen die koue realiteit van haar omstandighede en haar jeugdige liefde vir die lewe.
Die besef van die afwesigheid van vryheid
Klein se familie sterf in Birkenau. "I always Knew" is een van 'n reeks verse wat sy vir haar oorlede moeder skryf:
Die besef van die afwesigheid van liefde
Klein het die gebeure oorleef, maar egter nie haar verlies nie. Sy raak na die oorlog al hoe meer 'n kluisenaar en sterf in Junie 1946 aan 'n oordosis medikasie.
'n Oorweldigende besef wat jou na die tyd bybly, jou jaag, by jou spook en jou aanhou herinner:
Die besef van die noodsaaklikheid
en bo alles die aanwesigheid van Menslikheid.
Klein, M. & Geroe, S.S. 1996. Pearls and Lace. Santa Barbara, Calif: Fithian Press.
Monday, November 18th, 2013 | Artikels, essays, e.a..
5 Kommentare op "Karen Kuhn. Binne Afwesigheid"
November 18th, 2013 at 11:01
Karen, dankie vir hierdie blog. Ek lees juis Viktor Frankl se Man's search for meaning op die oomblik. Dit maak nie saak hoeveel boeke ek oor die Holocaust lees of hoeveel dvd's ek daaroor kyk nie, ek sal nooit kan verstaan hoekom hierdie uitwissing ooit kon gebeur het nie. Dankie vir die foto's ook.
November 18th, 2013 at 17:45
'n Baie mooi blog – mooi fotos, om dit in die regte lewe te moes beleef, so met daardie lig, moes aangrypend gewees het.
November 18th, 2013 at 19:32
So mooi, Karen. My man is Joods & ek het toe verlede jaar Primo Levi se "If this is a man" gelees & kon vir weke aan niks anders dink nie. Sy gedig, Shema, is vir my baie roerend. (Shema – die naam van 'n Joodse gebed).
Your offspring avert their faces from you".
Gisela, ironies genoeg is Frankl se boek vir my Meesters in psigoterapie voorgeskryf vir sy bydrae tot eksistensiële terapie. 'n Fassinerende boek. Ek is nog effens onnosel op die oomblik, maar sal graag bietjie meer oor eksistensiële filosofie wil leer.
November 18th, 2013 at 19:47
Hilda, Frankl se logoterapie is veral interessant. Ek dink die volgende sin som op hoe hy vier konsentrasiekampe kon oorleef: "At any moment, man must decide, for better or for worse, what will be the monument of his existence".
Ontroerende gedig van Primo Levi, dankie Hilda.
November 18th, 2013 at 20:07
Dankie vir die terugvoer en insette, sal Frankl gaan oplees, die vers – roerend! Is werklik 'n besoek wat oorweldig, so ook 'n deel geskiedenis wat sekerlik altyd onverklaarbaar sal wees.